text: Voluntaris de la Fundació Pasqual Maragall per canviar la història de l'Alzheimer
  L'Alzheimer és una epidèmia creixent per a la qual encara no hi ha cura. Una de cada deu persones majors de 65 anys té diagnosticat algun tipus de demència, i en la majoria de casos es tracta de malaltia d'Alzheimer. Si no aconseguim trobar un tractament efectiu, l'any 2050 el nombre de casos s'haurà triplicat.
  La ciència ha descobert que els símptomes de l'Alzheimer comencen a manifestar-se fins vint anys després que es produeixin les primeres lesions en el cervell. S'apunta, a més, que els medicaments que s'han provat fins ara podrien no haver resultat efectius perquè es van administrar massa tard, quan els danys cerebrals eren ja irreversibles.
  Per poder prevenir l'aparició de l'Alzheimer necessitem més investigació per observar i comprendre com es desenvolupa la malaltia en aquesta etapa silenciosa. Podríem retardar el seu inici clínic si comptéssim amb fàrmacs que modifiquessin el curs de la malaltia i poguessin administrar-se abans de l'aparició dels símptomes.
  3.000 participants per estudiar la prevenció de l'Alzheimer
  En el BarcelonaBeta Brain Reseach Center de la Fundació Pasqual Maragall treballem en diferents projectes i estudis per anticipar-nos a la malaltia d'Alzheimer i trobar una cura efectiva.
  L'Estudi Alfa, impulsat gràcies al suport de l'Obra Social "la Caixa", és un projecte en el qual participen gairebé 3.000 persones, majoritàriament fills i filles de malalts d'Alzheimer. Aquests participants són voluntaris, que presten el seu valuós temps per contribuir a la recerca en la prevenció d'aquesta malaltia.
  Els participants de l'Estudi Alfa realitzen proves de cognició i neuroimatge, entre d'altres. Alguns d'ells les realitzaran cada tres anys i durant dècades. L'objectiu és analitzar els factors de risc i els indicadors biològics que podrien contribuir al desenvolupament de l'Alzheimer i testar fàrmacs preventius que poguessin frenar o retardar la seva aparició.
  La Cèlia i en Julián, compromesos per un futur sense Alzheimer
  La Cèlia té 70 anys i viu a Barcelona. Diu que una de les coses que no li agradaria oblidar mai és el naixement dels seus dos fills. El Julián té 67 i resideix a Pineda de Mar. De la seva vida, no li agradaria oblidar als seus néts ni als seus pares.
  Tots dos formen part de l'Estudi Alfa i contribueixen que la ciència avanci per trobar una cura per l'Alzheimer. "Pot ser una vacuna, un medicament... alguna cosa que freni la malaltia. Encara que no sigui per a nosaltres, pot ser de gran ajuda per als nostres fills, els nostres néts i... per a tothom", explica la Cèlia.
  Per la seva banda, el Julián diu estar orgullós de ser voluntari de la Fundació Pasqual Maragall i formar part d'aquest estudi. "Aportar alguna cosa, per molt poc que sigui, sempre és convenient". I coincideix amb la Cèlia en què "aquest és un passet que es va agregant per a un futur sense Alzheimer".
  La Cèlia, el Julián i tots els participants són l'ànima de l'Estudi Alfa. El seu temps i implicació són claus per canviar la història d'aquesta malaltia.